Kontrak vir e-tol glo verleng | Maroela Media
Sanral se e-tol-invorderingsoperateur, Electronic Toll Collection (ETC), het die DA se uitsprake oor die omstrede Gautengse e-tolstelsel as "onverantwoordelik en irrasioneel" bestempel.
ETC het Donderdag 'n verklaring uitgereik nadat Solly Msimanga, die DA se leier in Gauteng, aan joernaliste gesê het die ANC mislei Gauteng-inwoners oor die e-tolstelsel wat geskrap gaan word.
Msimanga het gesê terwyl die ANC, die Gautengse premier, David Makhura, en die SAKP 'n protesoptog "teen hulself gehou het" om te eis dat die e-tolstelsel geskrap word, het hulle reeds ETC se kontrak verleng om voort te gaan met die invordering van e-tolgeld.
"Eerder as dat hulle eerlik is, het ons gesien hoe Makhura en die ANC op die emosies van die inwoners van Gauteng speel deur te beweer dat e-tol nie 'n plek in die provinsie het nie en dat dit geskrap sal word," het Msimanga gesê.
"[Panyaza] Lesufi [Gautengse LUR vir onderwys] het gesê die e-tolstelsel sal nie voortgesit word nie en hulle sal met die president gaan praat. Dit het intussen aan die lig gekom dat terwyl ons luister na die ANC wat sê die kontrak gaan geskrap word, het hulle dit laat hernieu."
ETC sê op sy beurt dat totdat daar "volhoubare alternatiewe vir die stelsel gefinaliseer en op ooreengekom is", sal eenvoudige skrapping van die stelsel lei tot die verlies van "al die tegniese kundigheid en toonaangewende infrastruktuur", asook 1 300 werksverliese.
Volgens ETC is sy kontrak met Sanral in April 2017 heronderhandel. Die maatskappy se agt jaar lange operasionele kontrak en vyf jaar lange "agter die skerms"- kontrak is verander na kontrakte van ses jaar elk. Volgens ETC het dit "kommersieel en operasioneel sin gemaak" om die twee kontrakte te laat strook.
"ETC glo dit is onverantwoordelik en irrasioneel vir politieke partye soos die DA om te eis dat e-tol geskrap word totdat werkbare alternatiewe vir die stelsel gefinaliseer en op ooreengekom is.
"As die stelsel geskrap word, sal dit een van die besigste paaie in Afrika suid van die Sahara sonder slim verkeersbestuur of instandhoudingsdienste laat. Die hoogs gevorderde, slim stelsel wat op hierdie e-tolpadnetwerk opgerig is, is ontwerp om die vloei van verkeer te maksimaliseer en afskakeling van die stelsel sal lei tot erge verkeersopeenhopings in Gauteng," lui die verklaring.
Waarvan praat julle tog ETC? Daar is GEEN verskil wat betref die verkeersopeenhopings, ens nie. As julle praat van die elektroniese borde wat vir ons sê hoeveel minute nog tot by die volgende afrit – dankie man!
Ekskuus tog – vertel my asb watse "slim verkeersbestuur" stelsel is daar? Sal graag wil weet?
Wel ek weier steeds om te betaal.Ek bly in Noordwes en maak bitter min van die etol paaie gebruik.
Ek was gedwing om by 'n paar geleendhede die etol roetes te ry agv spesialis besoeke vir my vrou vir die Pad Ongelukke Fonds se doel eindes.